Vrentschop, denest unde leve thovoren. Leve sunderlike vrend Thurder. Willet weten, dat wy vernomen hebben, wo dat gi einen armen man, Peter Timberman ghenomet, unsen inwøner, de unser stad sine rechticheit deit, dar hebben und holden in juwer vencknisse. Worumme dat wi ju sere vrentliken bidden, dat gi Ghot ansehn unde unse odmodighe bede, of gi jeneghen unmød up em hebben, dat gi den dor God van keren unde laten den armen man leddich unde loz mit siner have, dat he the unde vare umme sin werf und umme sine neringe vormiddest juwer ghunste unde hulpe. Vnde nemet dat lon van Ghode. Gheschreven des sunendaghes vor sente Thomas daghe, under unsem secrete. Borghermestere unde radmanne tho Revele, juwe sunderlike vrende.